Politik - (page 13) - GWAKAFWIKA REVOLISYON\nPar SHAKA (Gwakafwika) le 10 Janvier 2011 à 13:59\nOn pakèt kim, anmèd chokola adan-y!\nPar SHAKA (Gwakafwika) le 29 Décembre 2010 à 19:44\nYo vlé pa réglé pon pwoblèm an péyi-la, sitou pwoblèm a jénès Gwadloup mé yo ka kontinyé fè konplosité anlè tèt a pèp Gwadloup. Yè adan kongré a-yo Bastè, sé bwabwa-la enki désidé apliké réfòm a gouvèlman fwansé èvè ti-bwen adaptasyon asi-y. Kivédi konm léta fwansé désidé sé enki 43 konséyé téritoryal pou Lagwadloup trapé, Lirèl é bannélo a-y vlé Sarkozy mété omwen 60 konséyé téritoryal é an plis di sa ti-Lirèl-la ka mandé yo mété on ti-gout pwopòsyonèl adan jan pou yo éli sé konséyé-lasa. Yo kay apliké réfòm a gouvèlman fwansé é alò pé ké ni konsiltasyon ankò. E sé sa Lirèl-la té pè la! Bwabwa-la té pè gwadloupéyen té di-y awa si on konsiltasyon té ka fèt aprézan menm! Lirèl-la ka véyé enki on sèl biten, plas a-y é ta zanmi a-y pou yo pé kontinyé malpwòpté a-yo asi do a pèp Gwadloup! Zafè pou okipé dè pwoblèm a jenn Gwadloup, a pa pwoblèm a-yo jistèman!\nMé pli bèl-la, sé bwabwa-la ka suiv réfom a fwansé é yo pa menm fouti sòti on pwojé gwadloupéyen. E poutan yo té mandé Sarkozy 18 mwa pou fè-y! Dèpî tan-la, sé mésyé travay? Awa, pannan 18 mwa, yo pa fouté anmèd! Gillot ka déklaré yè yo ké kontinyé travay asi pwojé-la apré élèksyon kantonal. An ka kwè nou ké rivé an 2014 é sé bwabwa-la pé ké sòti anmèd pwojé gwadloupéyen. Alò ki jan on moun vlé pwan sé kalté politisyen-lasa osèryé? A pa bwabwa?\nRéglé pwoblèm a Lagwadloup pa zafè a-yo, zafè a pwojé pou divini a péyi-la nonplis!\nKi tan gwadloupéyen ké konpwann fò pa yo rantré adan maji a sé kalté salopri-lasa?\nPar SHAKA (Gwakafwika) le 15 Décembre 2010 à 21:36\nKenbé, kenbé rèd pa moli\nKonba-la angajé pa moli\nYonn pou tout, tout pou yonn\nPoko vwè jou\n(Soni Ripè é Jéra Lokèl)\nPar SHAKA (Gwakafwika) le 13 Décembre 2010 à 23:29\nOn madanm an tèt a LiPLG\nPar SHAKA (Gwakafwika) le 13 Décembre 2010 à 12:59\nLinyon Popilè pou Libérasyon a Lagwadloup (LiPLG)\ntini on nouvo sèkrétè jénéral.\nPannan patriyòt Gwadloup kay menné misyé Rèné Chicaté ansyen sèkrétè jénéral a LiPG (Linyon Péyizan Gwadloup) adan dènyé kaz a-y, LiPLG adan kongré a-y dimanch té ka mété an tèt a-y on sèkrétè jénéral ww. E sé on madanm militan a òganizasyon-la éli. Non a-y man Marie-Christine Myre-Quidal. Sé prèmyé fwa on òganizasyon endépndantis ni on madanm an tèt a-y. On òganizasyon ki ni toujou pou misyon menné péyi-la asi chimen a lendépandans mé pou lèmoman i ka plito menné on konba pou on pouvwa gwadloupéyen. Kivédi fò péyi-la tini on kolèktivité Gwadloup èvè konpétans yo ké bay ki ta-y é konpétans i ké séparé èvè léta fwansé. Padavwa a pa pwojé a Lirèl-la ki ké détòtyé péyi-lasa!